
Uvod 


Studij filozofije u Grazu i teologije u Trnavi zasigurno je imao utjecaja 
na smjer teološke kontroverzistike' (na hrvatskome jeziku) isusovca Jurja 
Muliha, misionara bez stalnog boravišta (missionarius vagus) koji je obišao 
čitavu Hrvatsku, Slavoniju, Prekomurje i sve krajeve Ugarske (npr. Šopronj 
1749. - 1751.) u kojima su živjeli Hrvati te se smatra jednim od najplodnijih 





" Hrvatska kontroverzistička teologija u 18. je stoljeću zaokupljena dominantno pravo- 
slavljem, a njezini glavni predstavnici bili su isusovci i franjevci (usp. Fuček, 2003, ss. 365-377; 
Vanino, 1969, s. 212). Među isusovcima, kontroverzistička djela na latinskom pisali su Franjo 
Ksaver Pejačević, Anton Werntle i Ivan Krstitelj Šimunić, dok su Juraj Mulih i Antun Kanižlić 
(Kamen pravi smutnje velike, Osijek, 1780) pisali narodnim (hrvatskim) jezikom. O franjev- 
cima usp. Fuček, 2003, ss. 365-377; Šutalo, 2017, ss. 101-122. 

i najoriginalnijih katehetičara i kateheta u 18. stoljeću.“ Trnava u Slovačkoj 
u 17. je stoljeću bila važno školsko, znanstveno i tiskarsko središte za čitavo 
panonsko područje (Turčinović, 1973, s. 101). Sveučilište u Trnavi vodili su 
isusovci od 1635. kada mu je ugarski primas i kardinal Pazmany dodijelio 
legat. Među raznim disciplinama na tom je sveučilištu predviđena i teološka 
kontroverzija, koja je 1686. dobila i posebnu katedru (Turčinović, 1973, s. 101). 
Velik broj kontroverzija s protestantima i pravoslavcima otisnut je u sveuči- 
lišnoj tiskari u Trnavi tijekom druge polovine 17. stoljeća pa sve do 1777., kad 
je Marija Terezija prenijela sveučilište u Budim (Turčinović, 1973, s. 101). Dva 
se Mulihova djela dotiču kontroverzijske problematike; Kratek zavjetek zrokov 
(Zagreb, 1742., 1747.) i Zrcalo pravedno (Zagreb, 1742.). Prvo je koncipirano 
kao autobiografska ispovijest jednog luterana* i obraćenika na katoličanstvo, 
dok se drugo bavi pravoslavnim kršćanima. Upravo o tom drugom djelu kon- 
troverzijske problematike, u kojemu se Mulih bavi pravoslavnim kršćanima, 
bit će više riječi u ovome radu. 

Mulihovo Zrcalo pravedno u ovom se radu analizira u okviru imago- 
loške* istraživačke paradigme i uz primjenu imagološke analitičke metode, 





* Juraj Mulih (Hrašće u Turopolju, 30. travnja 1694 - Zagreb, 31. prosinca 1754) završio 
je gimnaziju kod isusovaca na Griču, a kasnije dvije godine novicijata obavlja u Beču (1714. — 
1716.). Filozofski je studij završio u Grazu, a teološki u Trnavi, gdje je radio i kao profesor 
hebrejskoga jezika. Treću probaciju obavlja u Banjskoj Bistrici, a 1726. postaje svećenik. Kao 
apostolski misionar djelovao je čak dvadeset i sedam godina, od 1727. pa sve do smrti 1754. 
Mulih je autor čak dvadeset i šest djela katehetsko-pastoralnog sadržaja, a tri najpoznatija 
i najobimnija djela su mu katekizam Posel apoštolski (1742.), katehetički priručnik Škola Kri- 
štuševa (1744.) i molitvenik Nebeska hrana (1748.). Veći broj svojih djela Mulih je objavio anoni- 
mno. Za kontroverzijsku problematiku važna su mu djela Kratek zavjetek zrokov (korespondira 
s pojedinim dijelovima iz Posla apoštolskog) i Zrcalo pravedno (separat iz Posla apoštolskog). 
Osim kao propovjednik, pisac molitvenika ikatekizama, Mulih se istaknuo i komponiranjem 
nabožnih pjesama, pisanjem na sva tri hrvatska narječja, a uživao je i glas čudotvorca i sveca 
(usp. Fuček, 1991, ss. 482-483, 1994; Šundalić, 2000, ss. 516-517). O Mulihu usp. i sljedeće: 
Šojat, 1983, ss. 3-33; Horvat, 1996-1997. 

* O tome djelu upućujem na rad: Mikulić, 2018. 

* U kurzivu sam pisala nazive/termine kojima se koristio autor teksta iz 18. stoljeća. Oni 
nisu u istom padežnom obliku (kao u izvorniku) i nisu dio citata pa sam se odlučila za kurziv. 

* Imagološka istraživačka paradigma bila je glavni teorijsko-metodološki okvir i u drugim 
radovima autorice ovog rada, a ovdje se izdvajaju dva: Šutalo, 2016, 2017. O imagološkome pri- 
stupu, kao io Mulihovu interkonfesionalnom radu među pravoslavnim kršćanima (na brojnim 
misijama) te o odnosu prema protestantizmu i islamu u Zrcalu pravednom (peti i šesti nauk), 
iscrpnije je pisano u autoričinoj doktorskoj disertaciji Imagološki aspekti slavonskih vjerskih 
polemika u 18. stoljeću iz 2017. godine. 

kojoj su u fokusu upravo pitanja identiteta/alteriteta (Dukić, 2009, ss. 5-22; 
Leerssen, 2007, ss. 17—32). Istraživački je interes stoga primarno usmjeren 
na iščitavanje autopredodžbi (mi) i heteropredodžbi (oni, drugi) kao dis- 
kurzivnih tvorbi. Imagološkom analitičkom metodom, analizom suodnosa 
autopredodžbi i heteropredodžbi na relaciji katolici - pravoslavci u 18. sto- 
ljeću (ponajprije na području Slavonije na kojem je Juraj Mulih djelovao kao 
misionar), u radu se nastoji jasnije definirati konfesionalna (pravoslavna) 
drugost te, na temelju takve analize, otkriti kako se oblikuje vjerski (kato- 
lički) identitet. 


O pravoslavnim kršćanima u Zrcalu pravednom 


Zerczalo pravedno gdisze ima isztinito izpiszanye kada, kako, i zasto Gerch- 
koga zakona Lyudi, iliti kako nekoji govore Hrisztjani, Od Sztare Kerschanszke 
Katholichanszke Czirkve, I od Rimszkoga pape Z-velikem szvojem Kvarom jeszu 
odsztupili. kamobi opet laszno, a szebi velle korisztno, mogli prisztupiti. I ovak 
na pravi put zvelichenya sztupiti. Zato, i k-tomu na pomoch ovo zkupa je szlo- 
seno, i lyubleno razdeleno. Stampano u Zagrebu Leta 1742.* [bez potpisa Juraj 
Mulih] mali je katekizam kontroverzijske problematike, tiskan 1742. u Zagrebu. 
Djelo je zapravo separat iz Mulihova velikog katekizma Posel apoštolski (1742.), 
od stranice 308. pa do 382., odnosno u Zrcalu od stranice 2. pa do stranice 76. 
Zrcalo je pisano idiomom kajkavskog narječja, s ponekim štokavsko-ikavskim 
elementima poput onog gdi se u naslovu. Fuček upozorava da se poneki ikav- 
ski izraz Mulihu potkrade u dodacima na kraju Zrcala (pogovor, kršćanske 
molitve, Opomena o kajanju) i na temelju toga zaključuje da je to, inače kaj- 
kavsko djelo, trebalo prije svega poslužiti pravoslavnim kršćanima u Slavoniji 
(Fuček, 1994, s. 390). Tema je djela ,,malo istočno bogoslovlje, s predgovorom 
upravljenim svećenicima jedne i druge crkve" (Fuček, 1994, s. 141). Sadržajno 
je Zrcalo podijeljeno na šest nauka: prvi je o crkvenom raskolu, drugi o vjeri 
i vjerskome životu pravoslavnih kršćana koji su bili Mulihovi suvremenici, 
a u trećem, najopširnijem nauku (Mulih, 1742, ss. 25-49), raspravlja o patri- 
jarhu Fociju, četvrti se bavi uzrocima zašto bi se svi pravoslavni trebali sje- 





* U Nacionalnoj i sveučilišnoj knjižnici u Zagrebu, u Zbirci rijetkosti pod signaturom 
RII-16“-68. Svi Mulihovi citati u radu preuzeti su iz izvornika, ali su transkribirani. 

diniti s Rimokatoličkom crkvom, peti je o protestantima koji privlače Vlahe? 
na svoju stranu, a šesti je nauk posvećen islamu i naslovljen Od Zakona tur- 
skoga (Mulih, 1742, ss. 63-70). Taj posljednji nauk ujedno je i uvod u razgovor 
»Kojega kršćenik z Turčinom kruto vučenem, pred vnogemi ljudmi je imal vu 
Varadinu leta 1547, 19. dan majuša* (Mulih, 1742, ss. 70-74) koji dolazi pred 
sam kraj djela. Nakon spomenutog razgovora slijedi tablica gradova koje su 
i kada osvojili Turci i koje su i kada morali napustiti. 

Za razliku od isusovaca Pejačevića, Werntlea, Šimunića i Kanižlića, Mulih 
ne piše djelo koje bi pripadalo znanstvenoj kontroverzistici, ali se u svojoj 
katehetičkoj metodi (po pitanjima i odgovorima) služi i kontroverzistikom 
(Fuček, 1994, ss. 348, 388). 

Zašto je Mulih svoje djelo naslovio baš Zrcalo pravedno Fuček obrazlaže 
metaforom. U Zrcalu se naime jasno vidi sav problem raskola koji je daleko od 
Isusove pravde prema kojoj svi kršćani trebaju biti jedno. Zato Mulih navodi 
»istinito ispisanje“, odnosno povijesne činjenice raskola i izražava krajnji cilj 
svog pisanja — jedinstvo pravoslavnih i katoličkih kršćana. Potrebno je, među- 
tim, napomenuti da je bugarski katolički crkveni pisac i podunavski misionar 
Krsto Pejkić (1665. — 1731.) autor prve kontroverzije s pravoslavljem naslovljene 
Zrcalo istine med Carkve istočne i zapadnje (Venecija, 1716.), tiskane hrvatskim 
jezikom i napisane bosančicom. S obzirom na to da je Pejkićevo djelo bilo 
vrlo popularno u Hrvatskoj, što potvrđuje i niz rukopisnih preradbi (latinički 
prijepis Pavla Stošića iz 1724., glagoljički rukopis Marka Kuzmića iz 1730., 
anonimni latinički prijepis iz 1744. i tiskana prerada Zrcala koju je izdao dal- 
matinski franjevac Stjepan Badrić 1745., latinicom i ikavskom štokavštinom 
(usp. Turčinović, 1973, s. 145)), zasigurno je imalo utjecaja na Mulihovo djelo, 
pa i na izbor naslova Zrcalo? 

Godine 1742., kad ujedno izlazi Zrcalo pravedno, Mulih je bio u Zagrebu 
gdje je vjerojatno obavljao lakše misije po selima zagrebačkoga kolegija pa je 





" Tako termin Vlah katolički kontroverzisti pišu obično velikim početnim slovom i njime 
se služe kao nazivom za pravoslavne krajišnike koji su etnički dominantno pripadali Srbima 
pristiglim u Monarhiju pod vodstvom pećkoga patrijarha Arsenija III. Crnojevića nakon seobe 
1690. godine, ovaj se termin (i zbog opasnosti od previše suženog shvaćanja prema kojemu 
su Vlasi izjednačeni samo sa Srbima) u ovom radu upotrebljava primarno u konfesionalnom, 
a ne u etničkom smislu. 

* Mulih je vjerojatno poznavao i ostala Pejkićeva djela pisana na latinskom (prijevod Zrcala 
na latinski Speculum objavljen je u Veneciji 1725. godine). Dva su djela na latinskom (Mahometa- 
nus, 1717.; Concordia, 1730.) objavljena u Trnavi gdje je uostalom Mulih pohađao teološki studij. 
O Pejkićevu književno-teološkom radu vidi opširnije Turčinović, 1973, ss. 75-152. 

tako imao i nešto više vremena za pisanje. Pripreme za Zrcalo započele su još 
1738. i 1739., kad je Mulih vjerojatno krenuo s radom i na Poslu apoštolskom 
(Fuček, 1994, s. 68). Iako se nigdje izričito ne navodi da se Mulih služio Zrcalom 
pravednim kao pomoćnim priručnikom na svojim misijama među pravoslavcima 
(primjerice onoj u Karlovcu 1743. ili u Koprivnici 1745.), može se pretpostaviti 
da je pravoslavnim kršćanima to djelo bilo dostupno jer se dijelilo besplatno. 
Osim toga, Predrag Belić napominje da je Zrcalo bilo izgovoreno i prigodom 
misija s mješovitim, katoličkim i pravoslavnim slušateljstvom (Belić, 1992, 
S. 165). I Zrcalo pravedno tiskano je za vrijeme vladavine Marije Terezije (iako 
na samome početku) premda taj period primjerice srpski povjesničar Mita 
Kostić opisuje kao vrhunac vjerske netrpeljivosti prema nekatolicima - nagla- 
šavajući pritom ipak zadnjih deset godina caričine vladavine (Kostić, 1922, s. 6). 
Zanimljivo je da su baš u to vrijeme polemička kontroverzistička djela isuso- 
vačkih pisaca kao što su Mulih i Kanižlić obilježena dominantno pomirljivim 
tonovima (što ne znači i bez povremeno oštrije kritike!) prema pravoslavcima 
u Monarhiji. 

Mulih se, dakle, u predgovoru Zrcala obraća pravoslavnom, ali i katolič- 
kom svećenstvu, što pokazuje citat: 

Predraga braćo! Grdo bi bilo da bi barem duhovniki ne znali, kako su negda sveti oci 

(akoprem grčki zakon držeći) od vremen apostolskeh više nego osemsto let sRimskum 


Cirkvum tvrdno držali i rimskoga papu za svoga poglavara, kakoti pravoga Kristu- 
ševog namesnika, vsigdar spoznavali, poštuvali i vu vsem poslušali (Mulih, 1742). 


Mulih, naime, pravoslavne duhovnike želi podučiti ili ih barem podsjetiti 
na vrijeme prije crkvenoga raskola, što mu ujedno služi kao dobro polazište da 
ih imenuje, odnosno atribuira kao predragu braću. Takav podsjetnik na vri- 
jeme jedinstva ujedno je upozorenje Mulihovim pravoslavnim suvremenicima 
koje on naziva ,rastanci“ — ako žele spasenje, trebaju i oni pristupiti jedinstvu. 
To je zapravo glavni motiv zašto Mulih, pozivajući se na stare učitelje, piše 
spomenutu knjižicu, koju namjerava podijeliti rastancima ,kakoti jedno zrcalo 
[...), da vide odkuda, kada, zašto i kako krivo jesu od nas odstupili? (Mulih, 
1742). Predgovor Mulih završava potpisom: ,Vaš dobar prijatelj i mišionarius 
apostolski“ (Mulih, 1742). 

Iako termin rastanci, kojim Mulih imenuje pravoslavce u Monarhiji, ima 
prilično pejorativan prizvuk (naročito u kontrastu s početnim atribuiranjem 





* Mulihov predgovor nema standardne brojčane paginacije pa zato i ovdje izostaje. 
U nastavku se više ne citira iz predgovora. 

predraga braćo), Fuček naglašava da taj termin u 18. stoljeću nema takve kono- 
tacije. Prevede li se pak Mulihov termin rastanci na suvremeni teološki diskurs, 
što čini Fuček,'“ rezultat će biti ekumenski izraz fratres dissidentes, odnosno 
odijeljena braća koji je u upotrebi osobito nakon pape Ivana XXIII. i Drugog 
vatikanskog koncila održanog 1962. — 1965. (Fuček, 1994, ss. 372, 388). 

Juraj Mulih terminu rastanci ne pridodaje nikakve negativne atribute, 
nego ostaje bliži neutralnom određenju. U samome naslovu mogu se uočiti 
još neutralniji nazivi za pravoslavce u Monarhiji - grčkoga zakona ljudi ili hri- 
šćani. Međutim već u prvom nauku u kojemu piše o crkvenom raskolu Mulih 
pravoslavce naziva pejorativnom sintagmom ,Vlasi šizmatici* pojašnjavajući 
da su to zapravo rastanci koji se hvale time što su ,starovjerci“, a zapravo su 
»starokalendarci“. Mulih inzistira na distinkciji između naziva starovjerci i sta- 
rokalendarci kako bi demantirao jedan od najčešćih argumenata pravoslavnih 
kršćana o ispravnosti vlastite vjere (u odnosu na katoličku) koji se kao takav 
često pojavljuje kod katoličkih kontroverzističkih pisaca. U tom kontekstu oba 
termina, i starovjerci (slijede tzv. staru vjeru, bez novotarija) i starokalendarci 
(zadržavaju Julijanski kalendar), dobivaju vrlo ironičan prizvuk. 

Poglavlje o raskolu Mulih piše i za ,,dobre katolike", odnosno duhovne pastire 
kojima bi ono trebalo poslužiti kako bi pravoslavnim kršćanima, koje ovdje 
sućutno naziva ,siroti slepci* (Mulih, 1742, s. 2), pomogli prepoznati vlastite 
zablude nakon odcjepljenja od Rimske Crkve. Pravoslavni su duhovnici pak, 
prema Mulihu, direktno odgovorni za zapuštenost i neukost pravoslavnoga 
puka koji ne zna pravo ni moliti, ali se zato diči bedastim postom kao i svim 
onim što pripada sferi običaja, a ne vjere. Pokazuje to i sljedeći citat: 





"" Fuček naglašava kako Mulihov izraz rastanci, koji iz poštovanja namjerno piše velikim 
slovom (ovdje se piše malim slovom u skladu sa suvremenim pravopisom), u autorovo vrijeme 
nije bio ni pogrdan ni ironičan. Upravo suprotno, navodi Fuček, spomenuti je izraz bio znak 
poštovanja. Svoju konstataciju Fuček ipak ne pojašnjava u kontekstu osamnaestostoljetne teo- 
logije, nego iz perspektive suvremenog, ekumenskog teološkog diskurza (pa otuda i odijeljena 
braća). Fučekovo pojašnjenje Mulihova termina zbog toga djeluje donekle kontradiktorno, 
osobito uzme li se u obzir i njegova sljedeća argumentacija, vezana uz osamnaestostoljetnu 
(teološku) terminologiju: ,U Mulihovo su se doba upotrebljavali izrazi za protestante “krivo- 
vjerci' ili “heretici' (luterani, kalvini i dr.), a za pravoslavne “raskolnici ili shizmatici' (pravo- 
slavni, “vlasi', rastanci' itd.). [...] Kako ovdje građu vadimo iz izvora osamnaestoga stoljeća, ne 
možemo mijenjati terminologiju i time iskrivljavati istinu izvora kao ni način pisanja kroničara 
i povjesničara. Mi možemo istu terminologiju samo tumačiti u duhu ondašnje teološke misli, 
pa kad je prikladno, također u svjetlu današnjega ekumenskog načina izražavanja. Stoga je 
važno da se nitko ne osjeti pogođen ili čak povrijeđen nekim citiranim izrazom, te se ne postavi 
neznanstveno očekujući današnji izraz u spisima osamnaestoga stoljeća“ (Fuček, 1994, s. 372). 

[...] akoprem su človeka vubiti, ali porobiti ina vsako zlo vsigdar vnogi gotovi, a kaj 
su zapovedi Božje i cirkvene zato se ne skrbe, niti ne pomisle; Ar od toga nikaj ne 
znaju, niti od svojeh duhovnikov ne čuju, ar kak nekoji povedaju da kada Vlah na 
spoved dojde tako ga duhovnik ne opita od praveh grehov, postavemo jesi li koga 
vubil...ali kaj tuđega vukral, ali blaznil, ali krivo svedočil? Nego ga pita jesi li ribu 
jel ali s oljem premersil? Nut! Ovo li su vekši grehi nego je ljudomorstvo, lotrinstvo, 
ali razbojstvo? (Mulih, 1742, ss. 3-4). 


Takva stereotipna predodžba o Vlasima proizlazi iz prakse izjednačavanja 
vjere i obreda koju katolički polemičari (i franjevci i isusovci), pa tako i Mulih, 
uočavaju i označavaju kao čin krajnjeg neznanja kod pravoslavnih kršćana te 
je stoga smatraju jednom od važnih zapreka za uniju s Katoličkom Crkvom. 
Nerijetko se stoga u katoličkim vjerskopolemičkim djelima ističe da pristupiti 
uniji ne znači odbaciti pravoslavne običaje. 

Prvi nauk Mulih završava standardnim toposom o Turcima kao Božjoj 
kazni Grcima za raskol (ili nešto preciznije za krivo tumačenje Duha Svetog, 
odbacivanjem dodatka i Sina) koja se dogodila nakon pada Carigrada 1453. 

U drugom nauku, u kojemu se osvrće na vlastitu suvremenost, odnosno 
»vezdašnje“ rastance, ,Moskovite? ili Ruse i ,Vlahe* (Mulih, 1742, s. 14), Mulih 
ipak napominje da je malo takvih rastancev koji bi zastupali baš sve što i cari- 
gradski patrijarh Focije. Iz navedenog se može zaključiti da Mulih razlikuje 
pravoslavne Slavene od pravoslavnih Grka ,focijanskih", što je dobar pokazatelj 
autorova slavenofilstva. Tu Mulih hvali grkokatolike ili ,grčkog zakona ljude? 
(Mulih, 1742, ss. 14-15) koji su sjedinjeni s Rimskom Crkvom (kasnije ih naziva 
i »katoličanski Grki*, Mulih, 1742, s. 43), a osobito hvali kardinala Leopolda 
Kolonića (1631. - 1707.) koji se zalagao za osnutak grkokatoličkog sjemeništa 
u Zagrebu i trudio se, prema Mulihu, privesti uniji ,Rutence* (Mulih, 1742, 
s. 15), odnosno Ukrajince i Vlahe. Na Kolonićevu je inicijativu, prema Mulihu, 
car Leopold I. 1699. dao ,duhovnikom vlaškem vu Vugerske, Erdeljske i Hor- 
vatske zemlje stojećem, vse pravice koje goder naši redovniki mogu imati? 
(Mulih, 1742, s. 15). Tu je, dakle, riječ o Leopoldovoj ispravi o carskoj zaštiti 
grkokatoličkih vjernika i hijerarhije koja je objavljena 16. veljače 1699. godine, 
a kojom su zaštićena vjerska prava i položaj grkokatoličke hijerarhije i vjernika 
u Monarhiji (Kudelić, 2007, s. 391). Tom je poveljom grkokatoličko svećenstvo 
oslobođeno rabote i izjednačeno u svim pravima s rimokatoličkim svećenstvom 
(Kudelić, 2007, s. 391). Zato su ,vlaški duhovnici", koje ovdje spominje Mulih, 
najvjerojatnije unijatski ili grkokatolički svećenici. U tom smislu Mulih hvali 
i zagrebačkog biskupa Jurja Branjuga (1677. — 1748.), prijatelja marčanskoga 


Page 7 of 18 


Goranka Šutalo Pravoslavni ,rastanci* u Mulihovu Zrcalu pravednom (1742.) 





biskupa Teofila Pašića (1738. — 1746.) koji mu pomaže kako bi rastance obraćao 
na jedinstvo s Rimskom crkvom. Naime, Pašića je Karlo VI. 1739. imenovao 
biskupom naroda ,grčkog obreda" (Kudelić, 2007, s. 479) u Hrvatskoj i Slavo- 
niji, čime je on dobio mogućnost da uz podršku krajiških vojnih predstavnika 
pokuša učvrstiti vlast iu Karlovačkom generalatu. U tom je nastojanju Pašiću 
još početkom 1739. godine nastojao pomoći i biskup Branjug koji je, nakon smrti 
karlovačko-senjskog biskupa Danila Ljubotine, zatražio od Dvora obustavlja- 
nje imenovanja Ljubotinina pravoslavnog nasljednika, čime bi se Karlovački 
generalat podvrgnuo Pašiću kao marčanskom biskupu. Međutim, svi planovi 
vezani uz širenje unije za vrijeme Pašićeve biskupske dužnosti zaustavljeni 
su nakon smrti Karla VI. 1740. Početkom 1741. godine pokušao je marčanski 
biskup Teofil Pašić još jednom posjetiti Karlovački generalat, ali je naišao na 
žestok otpor pravoslavnih krajišnika (Kudelić, 2007, ss. 477-483). Navedeni 
događaji Mulihu su sigurno bili vrlo poznati jer je bio blizak sa zagrebačkim 
biskupom Branjugom, koji je bio jedan od glavnih financijskih pokrovitelja 
za tiskanje njegovih djela. 

Mulih navodi da je zbog ,carigradskog rastanja* (Mulih, 1742, ss. 14-15) 
učinjeno puno štete koju autor uzastopno naglašava između ostalog kontrastom 
među nekadašnjim mudrim i obrazovanim te sadašnjim priprostim Grcima. 
Za neukost i zapuštenost Mulih okrivljuje primarno grčko pravoslavno sve- 
ćenstvo koje više nije u stanju razumjeti sve ono što je zastupao patrijarh Focije 
kojemu Mulih, kao i većina katoličkih polemičara, učenost ne dovodi u pitanje: 
»I Grki negda su bili ljudi vučeni, a vezda kruto priprosti tak da ljudstvo samo 
ne zna kaj veruje* (Mulih, 1742, ss. 14-15). Ipak, zahvaljujući trudu apostol- 
skih ljudi (poput, primjerice, Leopolda Kolonića i dr.), puno je onih grčkoga 
zakona" sjedinjeno s Katoličkom crkvom: ,velika stran grčkoga zakona ljudi, 
vu Polonije, Moskovije, Slavonije i vu vnoge grčke zemlje otoke z Rimskum 
cirkvum je sjedinjena? (Mulih, 1742, ss. 14-15). 

Pravoslavne Vlahe Mulih ipak najoštrije kritizira zbog prakse poziva- 
nja ruskih učitelja i pribavljanja ruskih knjiga za pravoslavno stanovništvo 
u Monarhiji. Unatoč načelnom prijateljskom stavu prema pravoslavnim Vlasima, 
Mulihove se aksiološke atribucije ovdje naglašenije zaoštravaju pa ,naši Vlahi 
rastanci“, dakle susjedi i kršćanska braća, postaju tvrdokorni sljedbenici Rusa 





"Ljudi grčkog zakona kod Muliha su općenito svi pravoslavni kršćani, a naziv se najčešće 
veže uz kršćane istočnoga obreda koji su sjedinjeni s Katoličkom Crkvom, unijate, odnosno 
grkokatolike. 

ili Moskovita (i to ne samo u zakonu nego i u oholosti), a to znači i sljedbenici 
starih grčkih zabluda, odnosno odmetnici: 


[...] ar su vezda jošće vnogi vu horvatske i slovenske zemlje vlahi, tvrdi rastanci, ki staro 
rastanje i moskovitansi zakon drže ter iz Moskovije svoje navučitelje dobivaju, od kojeh 
stare grčke bludnje poslušaju, zato su na putu skvarjenja (Mulih, 1742, s. 16). 

Vezda pako, vu stare grčke bludnje vnogi jesu opali i od Rimske cirkve zevsema 
odstupili, koje naši Vlahi rastanci iliti odmetniki nasleduju ne samo vu zakonu nego 
vu tvrdokornosti, bedastoće i oholosti pameti, ter vu neizgovornom odurjavanju 
Rimske cirkve, koj su negda Grki i Moskovite vnogo let za mater i navučiteljicu 
spoznavali, poštuvali i poslušali (Mulih, 1742, s. 17). 


Rusi su, dakle, kao sljedbenici pravoslavnih Grka, pa i svojevrsni nasljednici 
nakon pada Carigrada, vrednovani vrlo negativno. Nakon spomenute kritike 
Mulih često dovodi u međusobnu vezu Ruse i Grke (ali i Vlahe), naglašavajući 
pritom ipak samo dominantnu razliku u običajima, ali temeljno zajedništvo 
u vjeri između pravoslavnih i katolika. U tom smislu Mulih naglašava da pra- 
voslavni Rusi i Grci imaju skoro sve svece od ,stareh Grkov? (Mulih, 1742, 
S. 22) koji su bili u jedinstvu sa Zapadnom crkvom. Nadalje, učitelj postavlja 
sljedeće pitanje učeniku: ,Zakaj Moskovite i Vlahi nas Latine iliti Rimljane 
tak odurjavaju, preganjaju i bese?" (Mulih, 1742, s. 23). 

Učenikov je odgovor sljedeći: 

Kajti oni prave Latine iliti Rimljane ne poznaju, nego svoje susede luterane, krivo- 


verce od Rima odvržene, akoprem kršćenike ter štimaju da su vsi Latini takvoga 
sitka, kada pri luteraneh tuliko zla čuju i vide (Mulih, 1742, s. 23). 


Iz učenikova se odgovora mogu izolirati dvije predodžbe. Prva je vrlo nega- 
tivna heteropredodžba o protestantima koje su pravoslavci vjerojatno učestalije 
susretali na ugarskom prostoru i koji se, kako je i uobičajeno u osamnaestosto- 
ljetnim vjerskim polemikama, nazivaju luterani i atribuiraju kao krivovjerci. 
Druga je metapredodžba - oni, dakle pravoslavni kršćani u Monarhiji zapravo 
ne poznaju nas Latine ili Rimljane jer nas prosuđuju na temelju negativne slike 
o luteranima koja je, barem prema Mulihu, zajednička i pravoslavcima i kato- 
licima. To je, ističe Mulih, jedan od važnih razloga zašto ,Moskovite i Vlasi 
mrze Latine" (Mulih, 1742, ss. 23-24), a ujedno je još jedan pokazatelj neo- 
brazovanog pravoslavnog svećenstva koje bi trebalo snositi krivnju za ovakve 
zablude. Iz toga proizlazi i sljedeći zaključak: 

Odkud vidi se da moskovitansko ljudstvo nikaj ne zna od rastanja i kotrigov vu vere 


suprotivneh, nego se onoga drže kaj su od starešeh prijeli, ali Bog bi dal da bi i ona 
cela obdržavali, ali znali, koja su na zveličenje potrebna znati! Zvun onoga svojega 


Page 9 of 18 


Goranka Šutalo Pravoslavni ,rastanci* u Mulihovu Zrcalu pravednom (1742.) 





gustoga križanja, kipov poštuvanja, strašnoga posta i nekoja druga, koja kajti su 
videli da luterani (ako prem kršćeniki) za nikaj drže, tak ne čudo da od takoveh 
beže, dapače i od nas Rimljanov iliti katolikov, ar štimaju da smo i mi takovi, kakti 
luterani, spotljivci dobreh činov i sužnji želuca (Mulih, 1742, ss. 23-24). 


Mulih ironizira pravoslavni način križanja s desne na lijevu stranu, strašan 
post (misleći pritom na rigoroznije i učestalije postove kod pravoslavnih kršćana) 
i štovanje kipova. Moguće je da pod štovanjem kipova Mulih zapravo misli na 
pravoslavno (dogmatsko) štovanje ikona. U prilog tome ide i autorov komentar 
da su ti »kipovi* (odnosno slike) ,maleni“ i ,zrezani* (plošni prikaz likova na 
platnu ili drvetu, a ponekad se prikazuju i samo lica ili ruke), a ,Moskovite? 
i ,Grki“ im daju imena jer je to na Istoku običaj (Mulih, 1742, s. 21). 

U trećem se nauku Mulih ponovno vraća Fociju, ukratko iznosi njegovih 
10 prigovora Rimskoj Crkvi koji, navodi Mulih, dominantno pripadaju sferi 
običaja (poput postova i brijanja brade) i ne mogu biti pravi razlozi za crkveni 
raskol. Samo su četiri razloga, upozorava Mulih, gdje se pravoslavni Grci 
(pa i u autorovo vrijeme, kako sam navodi) razilaze od Latina: pitanje Filio- 
que, čistilište, (bes)kvasni kruh, prvenstvo Rimske Crkve (primat pape). Za ta 
temeljna pitanja Mulih glavne argumente pronalazi kod starih grčkih otaca 
poput Svetog Ivana Zlatoustog, Svetog Atanazija i Svetog Bazilija kojima bi 
i Grci (i Vlasi) trebali vjerovati ako se diče da su staroverci (Mulih, 1742, s. 32). 
Mulih, nadalje, iznosi argumente kako ni pravoslavni Grci, pritom misleći i na 
pravoslavne Vlahe, ne slijede staru vjeru nego su ,novi odmetnici i vu nekojeh 
kotrigeh vere krivoverci? (Mulih, 1742, s. 32). 

Tako su i pravoslavni Vlasi, kao i ,focijanski rastanci? (Mulih, 1742, s. 33), 
odnosno pravoslavni Grci, optuženi za krivovjerje: “Ako bi pak Grki, ali Vlahi 
rekli, da oni ova tak nemaju vu svojeh knjigah takovem Card. Bellarminus odgo- 
dobro znamo* (Mulih, 1742, s. 33). 

Carigradskog patrijarha Mihaela Cerularija Mulih naziva ,focijanski 
rastanec" (Mulih, 1742, s. 36) i veže ga uz početke pregovaranja o kvasnom ili 
beskvasnom kruhu u vrijeme konačnog crkvenog raskola. Cerularije je, prema 
Mulihu, katolike navodno zbog posvećenja u beskvasnom kruhu nazvao pogrdno 
»azimitas? (Mulih, 1742, s. 36), odnosno pogačari. Vezano uz spomenutu pro- 
blematiku, Mulih se poziva na grčkoga pisca Nikolu Komnena Papadopola'? 





"* Riječ je o naslovu Praenotiones mystagogicae ex jure canonico tiskanom u Padovi (1697.) 
(Turčinović, 1973, s. 159). 

koji, doduše, brani Grke od latinskih napada, ali pobija Focijeve tvrdnje (Tur- 
činović, 1973, s. 159). Mulih zaključno, pozivajući se na Komnena, navodi da 
se ne može sa sigurnošću tvrditi jesu li katolici u početku posvećivali samo 
u beskvasnom, a pravoslavci u kvasnom kruhu. Generalno toj problematici 
svi katolički polemičari pristupaju prilično tolerantno smještajući je u sferu 
običaja, a ne vjere. 

lako ,vezdašnji rastanci" (Mulih, 1742, s. 41), napominje Mulih, vjeruju da 
ima svrhe moliti i držati mise za mrtve, oni ne prihvaćaju nauk o purgatoriju. 
Kao glavni argument protiv pravoslavaca Mulih koristi upravo spomenutu praksu 
koja je prisutna i kod sjedinjenih Grka i kod focijanskih rastancev jer svi oni mole 
i služe mise za mrtve. Pravoslavni kršćani ne vjeruju u purgatorij u katoličkome 
smislu, ali imaju svojevrsnu alternativu, tzv. mitarstva ili carinarnice. 

Mulih ironizira i osuđuje pravoslavne običaje, s kojima se sigurno tije- 
kom misija i sam susretao, koje provode ,vlaški i krivoverski duhovniki kada 
za mrtvoga dušu od hiže jemlju vola, ali kaj drugoga tuliko vrednoga, kruto 
bedasto, dapače i krivično čine? (Mulih, 1742, s. 44). 

Kad je riječ o primatu pape, kao glavni sporni moment između Istočne 
i Zapadne Crkve, Mulih navodi da Vlahi i Grki rastanci smatraju da ta oblast 
treba pripasti carigradskome patrijarhu, međutim, čak su i focijanski rastanci, 
pa isam Focije, napominje autor, znali da ta oblast pripada samo papi. Prema 
Mulihu, opće je poznato mjesto u crkvenoj povijesti da sve ,,do puntarije foci- 
janske vsa spravišća, tojeto vsi Ishodni i Zahodni oci, ovu prvinu jesu vsigdar 
davali pape rimskomu, a ne patrijarke carigradskomu* (Mulih, 1742, s. 47). 

Naime na Osmom ekumenskom koncilu, odnosno četvrtom carigradskom 
(869. — 870.), na kojemu je i osuđen Focije, donesen je kanon broj 21 kojim je 
određen redoslijed petorice patrijarha — prvi je rimski papa, a odmah nakon 
njega patrijarsi Carigrada, Aleksandrije, Antiohije i Jeruzalema. Ustupkom pape 
Hadrijana II., Carigrad dobiva prednost pred Aleksandrijom, što je do tada bilo 
uskraćivano (Jedin, 1997, ss. 42-43). Mulih to sporno pitanje zaključuje izrazito 
negativnim vrednovanjem njemu suvremenog carigradskog patrijarha:'? 

Zatem Grki, akoprem rastanci, ne mogu tajiti da je S. Peter bil rimski biskup. 


Kakti i mi ne tajimo, da vezdašnji patrijarka carigradski je naslednik focijanski 
(Mulih, 1742, s. 46). 





"* U vrijeme kada je Mulih pisao/izdao Zrcalo carigradski je patrijarh bio Pajsije II. 
(1740. — 1743). Iako ga Mulih ne imenuje, može se pretpostaviti da misli na njega ili eventualno 
na njegova prethodnika Neofita VI. Carigradskog (1734. — 1740.). 


Page 11 of 18 


Goranka Šutalo Pravoslavni ,rastanci* u Mulihovu Zrcalu pravednom (1742.) 





U četvrtom nauku, u kojem navodi uzroke zašto bi se Vlasi ,i vsi grčkoga 
zakona ljudi rastavleni? (Mulih, 1742, s. 50) morali sjediniti s Rimskom Crkvom, 
Mulih se ukratko još jednom trudi pojasniti da sjedinjenje za pravoslavne 
kršćane zapravo znači povratak staroj Grčkoj Crkvi, odnosno onoj prije Focijeva 
raskola. lako spominje i Mihaela Cerularija, u čije vrijeme dolazi do konačnog 
raskola, Mulihu je Focije ipak glavni krivac za crkveni raskol. Povratak starini 
ujedno je povratak onim svetim grčkim ocima (Atanazije, Ćiril Aleksandrijski, 
Ivan Damaščanski, Ivan Zlatousti i dr.) na koje se Mulih, kao i ostali katolički 
polemičari, tako često poziva. Prihvatiti uniju, iznova naglašava Mulih, ne 
znači odreći se vlastitih običaja koji su važni pravoslavnim kršćanima (postovi, 
kvasni kruh, ceremonije za vrijeme mise i dr.) ili promijeniti ih. 

U spomenutom se nauku Mulih obraća i katolicima koje kritizira jer misle 
da su svi Vlasi i Grci rastavljeni od Rimske Crkve: 


[...] da bedasto štimaju i krivo sude da vsi Vlahi i Grki, zakon grčki držeći, jesu od 
Rimske cirkve rastanci i na putu skvarenja, ar to ne istina, kajti vnogi jesu vu jedin- 
stvu Rimske cirkve stalni i rimskomu pape, kakti i mi, podložni akoprem grčki stari 
sveti zakon drže i ovo vezdašnje carigradsko rastanje kruto odurjavaju; Zato su na 
pravom putu zveličenja, kakti i drugi katoliki, rimski zakon držeći (Mulih, 1742, s. 52). 


Tu Mulih ujedno razlučuje ,spametneše Grke*, odnosno ,vučeneše Grke? 
(Mulih, 1742, s. 52) koji su i nakon Focijeva raskola branili jedinstvo, od 
onih koji su ga slijedili. Kao primjer Mulih navodi bizantskoga cara Ivana II. 
Komnena (1087. - 1143.) koji je podigao moć i ugled Bizantskog Carstva i bio 
branitelj jedinstva. 

Pred kraj tog nauka Mulih se još jednom osvrnuo na neobrazovanost 
(i zapuštenost) pravoslavaca koju više ne veže samo uz pravoslavce u Monar- 
hiji nego je, kao zajedničku osobinu, pripisuje svim ,rastavlenemi kakti su 
Vlahi,'* Ruteni, Rascijani, Rusi, Moskovite, Bulgari i isti Grki, najmre oni ki 
su rastavljeni, kajti su vnogi ki ne znaju niti molitvu Kristuševu: Otec naš? 
(Mulih, 1742, s. 53). 

Takva Mulihova kritika vjerojatno proizlazi iz, barem kada je riječ o pra- 
voslavnim Srbima u Monarhiji, prilično niske razine kvalitete srpskog škol- 
stva"? koje je ovisilo isključivo o potpori Crkve (Budak, 2007, s. 99). Posljedica 





'* Vlasi su tu najvjerojatnije Rumunji jer u istom nizu spominje i ,Rascijane", odnosno 
pravoslavne Srbe. 

"" O tome Neven Budak piše sljedeće: ,,Sporadične pokušaje osnivanja srpskih škola 
nadopunio je bečki Dvor imenovanjem Osječanina baruna Kolareka (koji je već bio ravnatelj 
komorskih dobara i sudac srpskog naroda) povjerenikom čija je zadaća bila uspostava srpskih 

toga je kroničan nedostatak kvalificiranih kadrova koji je uglavnom dolazio 
iz Rusije, a nastavni plan i program nije niti postojao (Budak, 2007, s. 99). 
Tu je važno ukazati i na kritike koje je kijevski đak Dionizije Novaković upu- 
ćivao neobrazovanom pravoslavnom svećenstvu, ali i puku, kako bi se dobila 
potpunija slika. Za Novakovića je, naime, obrazovanje najbolje sredstvo za 
borbu protiv unije pa zato kritizira pravoslavne svećenike koji mu se protive 
(Novaković, 1741/2007, s. 101).'* Mulihu je, pak, ujedinjenje garancija dobrog 
obrazovanja: 


Kajti po ovom sjedinjenju, mogu se Vlahi ufati da se njihovi sini vu našeh kato- 
ličanskeh školah izvuče, ter ovak vučeni, budu mogli vrli ljudi postati [...] ar se 
najdu i med vlaškum decum kruto dobre glave dečaki ki bi bili vrlo vučeni ljudi 
(Mulih, 1742, s. 54). 


U tako čestom vraćanju na spomenuti problem neobrazovanosti pra- 
voslavnog svećenstva i puka prepoznaju se Mulihova nastojanja za pro- 
svjećivanjem. U pozivu na jedinstvo kod Muliha se mogu zamijetiti argu- 
menti koji proizlaze iz koncepta reformnokatoličkog ilirizma (Blažević, 2008, 
ss. 152-271)" - sjedinjeni kršćani bili bi jači protiv “neprijateljom krsta i vere 
kršćanske? (Mulih, 1742, s. 56). 

Unatoč oštrijim kritikama, navedeni nauk Mulih završava prijateljskim obra- 
ćanjem pravoslavnima kao braći koja katolike (ovdje kršćenike) bezrazložno 
okrivljuju: 

A da draga pod Bogom braća! Ako ste (kak vi štimate) na putu zveličenja i pravi 

Kristuševi vučeniki, ter njegovoga navuka nasledniki tak se negda pokažete takove, 





škola. Godine 1727. izdano je u tom smislu općenito odobrenje za njihovo osnivanje. Netom 
prije (1726) otvorena je škola u Karlovcima koju su nakon četiri godine preuzeli učitelji pristi- 
gli iz Kijeva i uzdigli je na šestogodišnju školu sličnu gimnaziji. S njima se crkvenoslavenski 
jezik ruske redakcije prenio iz liturgijske u svjetovnu srpsku književnost. Mitropolit Vićen- 
tije Jovanović, i inače zaslužan za promicanje školstva, osnovao je u Karlovcima i latinsku 
gimnaziju, ali je za nju vladalo slabo zanimanje, pa je nakon njegove smrti 1737. privremeno 
zatvorena. U Rumi je 1779-1789 djelovala konfesionalno mješovita škola, u kojoj su nastavu 
držali franjevci i pravoslavni svećenici" (Budak, 2007, s. 99). 

'“ Usp. kritičko izdanje Novakovićeva Epitoma (1741), u prijevodu na suvremeni srpski 
jezik, Novaković, 1741/2007. 

"" Reformnokatolički ilirizam Zrinka Blažević opisuje kao verziju sedamnaestostoljetnog 
ilirizma koji uključuje nekoliko podtipova: interkonfesionalni, franjevački, kurijalno-habsbur- 
ški i dalmatinski ilirizam. Svima njima zajedničko je obilježje, prema Blažević, interferencija 
s ideologijskim postulatima i političkim ciljevima posttridentskog reformnog katoličanstva? 
(Blažević, 2008, s. 152). 

najmre po ljubavi i sloge med nami, ki smo kršćeniki i vaši dobri prijatelji. [...] A vi 
nas kršćenike tak odurjavate, bežite, preganjate i na naše skončanje vsigdar šetujete 
[...] Kaj smo vam skrivili? (Mulih, 1742, ss. 55-56). 


Zaključak 


Kao ,apostol hrvatskog naroda“ (Fuček, 1992, s. 147) Juraj Mulih u nepuna 
tri desetljeća održava čak 400 pučkih misija, mnoštvo duhovnih vježbi i obnova, 
»ne isključujući visoke časnike Vojne krajine pa ni crkve i manastire braće pra- 
voslavnih, napose u Koprivnici i u Gomirju“ (Fuček, 1992, s. 149). Mulihovu 
metodu Ivan Fuček određuje kao pretkatehetsku i katehetsku. Prva podrazu- 
mijeva elementarnu pripremu duhovnoga terena, odnosno opismenjavanje 
potencijalnih slušatelja propovijedi (i čitatelja katekizama). S tom namjerom 
Mulih od 1734. tiska tzv. abecevice, osniva pučka učilišta i propagira škole na 
narodnome jeziku te tako pokreće ,onu veliku kulturno-kat. akciju opisme- 
njavanja Slavonije, napose požeškog kraja, koja će se s J. Milunovićem od 1753. 
razviti u pravi pokret u kojem će sudjelovati serija isusovaca: P. Radojčević, 
A. Kanižlić, G. Barjaktari, P. Katarinčić, S. Sinko, P. Lipovčić, F. Seklić, 1. Trn- 
ski“ (Fuček, 1991, s. 483). 

Na temelju navedenog Fuček zaključuje kako su upravo požeški isusovci 
i njihov predvodnik Juraj Mulih ,oci kulturno-prosvjetnog rada 18. stoljeća 
u Slavoniji“ (Fuček, 1992, s. 157) čiji je kasniji nastavljač Matija Antun Relković. 
I Mulihov je rad dakle, kao i onaj prosvjetno-misionarski požeških isusovaca, 
imao dvostruku svrhu - opismenjavanje nepismenih (naročito na području 
nedavno oslobođenom od Osmanlija) i katehizaciju. U prilog tome sigurno 
je išlo i besplatno dijeljenje Mulihovih katekizama ,,s listićima za opismenja- 
vanje" (Fuček, 1992, s. 155) koje je autor dijelio u tisućama primjeraka. Da je 
zaista riječ o dijeljenju besplatnih katekizamskih priručnika, otkriva i podatak 
u naslovu Zrcala pravednog koje je ljubljeno razdeleno. Besplatno je dijeljenje, 
naravno, zahtijevalo i financijsku potporu koju Mulih pronalazi kod brojnih 
mecena (kaločki nadbiskup Patačić, bosansko-srijemski Čolnić, anonimni 
visoki vojnički časnici i dr.), a naročito kod zagrebačkoga biskupa Branjuga 
kojeg u Zrcalu pravednom izričito i spominje. 

Prije Muliha i Kanižlića, na Sveučilištu u Trnavi školovao se u 17. stoljeću 
i isusovac Juraj Habdelić. Ono je zbog toga bilo važan faktor koji je zasi- 

gurno utjecao i na spisateljski rad hrvatskih isusovaca u 17. i u 18. stoljeću. 
Za djela osamnaestostoljetne isusovačke kontroverzistike, koja se bavila 
pravoslavnim kršćanima, ti su utjecaji bili od ključne važnosti pa se stoga 
i u Mulihovu katekizmu može uočiti nasljedovanje preskriptivnih posttri- 
dentskih poetičkih modela iz prethodnog stoljeća. Habdeliću su međutim 
temeljni problem bili protestanti (Habdelić, 1674, ss. 60, 177),'* a Mulih se 
bavi pravoslavnim Slavenima (Srbima) koji nakon Velike seobe (1690.), pod 
vodstvom patrijarha Arsenija III. Crnojevića, pristižu u Monarhiju. S obzi- 
rom na to da je Mulih kao misionar djelovao na prostorima na kojima su 
živjeli pravoslavni kršćani (posebice južna Ugarska i Slavonija), čini se da 
mu je na takvim misijama kao važan pomoćni priručnik poslužilo upravo 
Zrcalo pravedno. Dok je prema novodoseljenim pravoslavcima u Monarhiji 
Mulih raspoložen dominantno prijateljski, o pravoslavnim Grcima piše 
podjednako oštro kao Habdelić o protestantima, što se može tumačiti i utje- 
cajem katoličke obnove kao procesa dugoga trajanja. Slavenofilski ideolo- 
gemi u Zrcalu pravednom, prepoznatljivi na temelju različitog vrednovanja 
pravoslavnih kršćana (Grka negativno, a Slavena pozitivno), mogu se stoga 
sagledati i u kontekstu sedamnaestostoljetnog reformnokatoličkog ilirizma 
(Blažević, 2008, ss. 152-271) jer se obje sastavnice navedenog koncepta (uz 
antiosmansku važna je i interkonfesionalna dimenzija u vidu pridobivanja 
pravoslavnih shizmatika) mogu uočiti u analiziranom Mulihovu katekizmu. 
Pravoslavne kršćane u Monarhiji Mulih poziva na uniju, ali im se obraća 
prijateljski nastojeći na taj način međusobno pomiriti ili približiti službenu 
katoličku hijerarhiju naklonjenu uniji i vanjskopolitičke interese Habsburške 
Monarhije, s osobitim naglaskom na pitanju položaja pravoslavnih krajišnika 
u Vojnoj krajini.'? 





"* Usp. Habdelić, 1674. Knjiga se nalazi u Nacionalnoj i sveučilišnoj knjižnici u Zagrebu, 
u Zbirci rijetkosti pod signaturom RIID-16*-47. 

"* Grkokatolička i pravoslavna crkvena hijerarhija u Vojnoj krajini sve se češće suko- 
bljava oko jurisdikcije nad krajišnicima grčkog, odnosno istočnog obreda, neovisno je li riječ 
o pravoslavcima ili grkokatolicima. Slab uspjeh marčanskih biskupa u ovome pitanju bio je 
posljedica savezništva Arsenija III. Crnojevića s Bečkim dvorom koje je ostvareno tijekom 
Bečkog rata, ali i nešto kasnije, početkom 18. st, za vrijeme Rak6czyeva ustanka u Ugarskoj. 
Marčanske je biskupe u Beču zagovarao kardinal Leopold Kolonić koji se protivio širokim 
ovlastima danim patrijarhu Crnojeviću, ali habsburške vlasti nisu podržavale kardinalove 
prijedloge o ograničavanju ovlasti pravoslavnoj crkvenoj hijerarhiji i to zbog prilagođava- 
nja vjerske politike trenutnim političkim okolnostima u kojima se Monarhija tada nalazila 
(Kudelić, 2007, ss. 497-506). 

Oddzieleni prawoslawni (,,rastanci*) 
w Zrcalo pravedno (1742) Juraja Muliha 


Zrcalo pravedno (Zagrzeb, 1742) to niewielki katechizm polemiczny, w kt6ćrym jezuita 
Juraj Mulih skupit sie na kwestiach spornych wobec Slowian prawostawnych (zwlaszcza 
grenzer6w, a wiec w wiekszošci Serb6w), przybytych do monarchii habsburskiej wskutek 
Wielkiej Migracji (1690) patriarchy Arseniusza III Crnojevića. Mulih nazywa prawostaw- 
nych w monarchii okresleniem ,rastanci" (oddzieleni), ale bez žadnych cech negatywnych. 
Bližej mu do bardziej neutralnych terminow, takich jak: , grčkog zakona ljudi" (ludzie zakonu 
greckiego) lub po prostu ,hrišćani" (chrzescijanie), ktćre wystepuja zreszta juž w tytule jego 
dziela. Niemniej w pierwszej czesci, pošwieconej Wielkiej Schizmie, mowiac o wyznawcach 
prawoslawia, Mulih užywa pejoratywnego okreslenia ,Vlasi šizmatici“ (schizmatycy Wotosi). 
Choć sporadycznie dopuszeza sie ostrej krytyki, generalnie jest on przyjazny wobec nowo 
przybylych chrzescijan prawostawnych, zaš negatywnie odnosi sie do Grekow. Autorka przy 
pomocy metody imagologicznej podejmuje probe uchwycenia istoty odmiennosci wyznaniowej 
(prawostawnej) i tym samym sformulowania odpowiedzi na pytanie, w jaki sposob ksztaltuje 
sie (katolicka) tožsamosć religijna. 


Slowa kluczowe: Juraj Mulih, Zrcalo pravedno, jezuicka teologia polemiczna w XVIII wieku, 
imagologia, tožsamošsć / odmiennošć konfesyjna 

The Separated Orthodox (rastanci) in Juraj Mulih's 
Zrcalo pravedno [Righteous Mirror] (1742) 


Zrcalo pravedno (Zagreb, 1742) is a small catechism dealing with a controversial issue 
in which the Jesuit Juraj Mulih focused on the Orthodox Slavs (mainly Orthodox Grenzers 
who were predominantly Serbs) who arrived in the Habsburg Monarchy after the Great Migra- 
tion (1690), led by Patriarch Arsenius III. Crnojević. Mulih calls the Monarchy's Orthodox 
rastanci (the Separated) but does not attach any negative attributes to the term. Therefore, it is 
closer to more neutral terms like grčkog zakona ljudi (people of Greek law) or simply hrišćani 
(Christians), which Mulih used already in the title of Zrcalo. However, as early as in the first 
doctrine, in which he writes about the Great Schism, Mulih uses the pejorative term schismatic 
Vlachs when talking about Orthodox believers. Despite occasional harsh criticism, Mulih was 
predominantly friendly towards the newly arrived Orthodox Christians, although he wrote 
extremely negatively about the Orthodox Greeks. The paper uses an imagological analytical 
method to define more clearly the confessional (Orthodox) otherness and, on the basis of this 
analysis, discover how religious (Catholic) identity formed in this context. 


Keywords: Juraj Mulih, Zrcalo pravedno, Jesuit controversial theology in the 18th century, 
imagology, confessional identity/alterity 

